Návrh ROZHODNUTIE RADY týkajúce sa vrcholnej tripartitnej sociálnej schôdzky pre rast a zamestnanosť /* COM/2013/0740 final - 2013/0361 (APP) */





DÔVODOVÁ SPRÁVA 1. KONTEXT NÁVRHU SÚVISLOSTI Vrcholná tripartitná sociálna schôdzka pre rast a zamestnanosť (The Tripartite Social Summit for Growth and Employment, TSS) bola zriadená rozhodnutím Rady zo 6. marca 2003 (2003/174/ES), čím sa sformalizovala prax organizovania neformálnych stretnutí na vysokej úrovni od roku 1997 v rámci európskej stratégie zamestnanosti a následne lisabonskej stratégie. Komisia rozhodnutie z roku 2003 navrhla s cieľom inštitucionalizovať prax konzultácie na vysokej úrovni medzi inštitúciami EÚ a sociálnymi partnermi EÚ. Návrh znamenal zrušenie bývalého Stáleho výboru pre zamestnanosť, ktorý bol zriadený v roku 1970 a reformovaný v roku 1999, ale ukázalo sa, že je príliš ťažkopádny, aby slúžil ako primerané fórum na konzultáciu so sociálnymi partnermi na úrovni EÚ, najmä vzhľadom na rozširovanie a vtedajšie vyhliadky, že EÚ sa bude skladať z 27 krajín. Okrem toho bola jeho pôsobnosť príliš úzka, aby umožňovala sociálnym partnerom zapojiť sa do stratégie zamestnanosti EÚ a integrovanej hospodárskej a sociálnej stratégie EÚ vyplývajúcej z amsterdamskej zmluvy a zasadnutia Európskej rady v Lisabone v roku 2000. Od roku 2003 TSS už nie je súčasťou zasadnutí Európskej rady, ale osobitným podujatím a vo všeobecnosti napĺňa svoj cieľ uľahčovať výmenu názorov na najvyššej úrovni medzi Komisiou, predsedníctvom EÚ a sociálnymi partnermi EÚ o aspektoch v oblasti zamestnanosti a sociálnych vecí lisabonskej stratégie (od roku 2010 a potom stratégie Európa 2020). Kým nenadobudla platnosť Lisabonská zmluva, zasadnutiam spolupredsedalo predsedníctvo Rady a predseda Komisie. V rozhodnutí z roku 2003 bola pridelená úloha aj dvom následným predsedníctvam. Komisia vo svojom oznámení (COM(2013) 690) z 2. októbra 2013 o posilnení sociálneho rozmeru hospodárskej a menovej únie oznámila, že predloží návrh revízie rozhodnutia Rady z roku 2003. PREČO JE POTREBNÉ REVIDOVAŤ ROZHODNUTIE? Lisabonská zmluva priniesla významné inštitucionálne zmeny, ktoré odôvodňujú revíziu rozhodnutia z roku 2003: – inštitucionalizovala Európsku radu a vytvorila post predsedu Európskej rady (článok 15 ZEÚ), – uznala úlohu TSS ako súčasti sociálneho dialógu EÚ (článok 152 ZFEÚ), – zrušila článok 202 Zmluvy o ES, ktorý bol právnym základom použitým na prijatie rozhodnutia z roku 2003 (funkcie rady sú v súčasnosti stanovené v článku 16 ZEÚ a zásady komitológie sú zakotvené v článkoch 290 a 291 ZFEÚ). Po inštitucionálnej zmene vyplývajúcej z Lisabonskej zmluvy, ktorou sa vytvára funkcia predsedu Európskej rady, je potrebné rozhodnutie Rady z roku 2003 zakladajúce TSS zrevidovať. Aby sa zachovala logika zmluvy a inštitucionálneho usporiadania TSS, úloha a povinnosti, ktoré rozhodnutie z roku 2003 uložilo rotujúcemu predsedníctvu Rady, by sa mali preniesť na novovytvorenú funkciu predsedu Európskej rady. Okrem toho je potrebné zrevidovať celkový rámec politiky, nahradiť lisabonskú stratégiu stratégiou Európa 2020 a stanoviť, akým spôsobom TSS pre rast a zamestnanosť prispieva k celkovému riadeniu. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Formálna konzultácia sociálnych partnerov nie je potrebná vzhľadom na vybratý právny základ (pozri ďalej v texte), ale so sociálnymi partnermi z prierezových odvetví priemyslu sa neformálne konzultovalo o hlavných bodoch tejto revízie. Myšlienka obmedzenej/technickej revízie s cieľom zaviesť technické zmeny potrebné v dôsledku inštitucionálnych zmien, ktoré priniesla Lisabonská zmluva, získala širokú podporu. 3. PRÁVNE PRVKY NÁVRHU PRÁVNY ZÁKLAD Právnym základom prijatia rozhodnutia Rady by mal byť článok 352 ZFEÚ. MEDZIINŠTITUCIONÁLNE ASPEKTY REVÍZIE Špecifický aspekt revízie sa týka zastúpenia Rady. V súčasnom formáte zasadnutí TSS, sa na zasadnutiach zúčastňuje predsedníctvo Rady a dve následné predsedníctva. Konkrétne, súčasná prax platná od roku 2010 zahŕňa tieto postupy: – oficiálne pozvánky podpisuje predseda Európskej rady, predseda Komisie a hlava štátu alebo predseda vlády členského štátu, ktorý predsedá EÚ, – zasadnutiu spolupredsedajú predseda Komisie, ktorý ho otvorí, a predseda Európskej rady, ktorý prezentuje závery. Hlava štátu alebo predseda vlády členského štátu, ktorý vykonáva predsedníctvo, má počas zasadnutia jeden príhovor, – predsedníctvo Rady a dve následné predsedníctva sa zúčastňujú zasadnutí na úrovni hláv štátov alebo predsedov vlád a ministrov pre zamestnanosť. Z pohľadu právnicky prísneho výkladu článku 15 ZEÚ by sa dalo argumentovať, že pokračovanie účasti Rady by sa mohlo zabezpečiť iba účasťou predsedu Európskej rady. Preto už viac neexistuje potreba účasti troch následných predsedníctiev. Ale vzhľadom na pozitívnu skúsenosť s týmto formátom, ktorý sa uplatňuje od roku 2010, a konsenzus, ktorý sa vyvinul v súvislosti s ním, Komisia uprednostňuje pragmatické riešenie vychádzajúce z existujúcej praxe. To znamená, že účasť troch následných predsedníctiev na úrovni hláv štátov alebo predsedov vlád a na úrovni ministrov pre zamestnanosť je stále odôvodnená z hľadiska pokračovania v úlohách Rady, za ktoré sú zodpovedné rotujúce predsedníctva. FREKVENCIA Rozhodnutie Rady platné v súčasnosti stanovuje, že TSS by sa mali stretávať aspoň raz za rok, a to pred jarným zasadnutím Európskej rady. V praxi sa TSS stretáva dvakrát za rok s interaktívnym zapojením rotujúcich predsedníctiev od roku 2003, pred jarným a jesenným zasadnutím Európskej Rady. Komisia sa aj v tejto veci domnieva, že súčasná prax bola doteraz pozitívna a že potreba efektívneho a viditeľného zosúladenia na vysokej úrovni medzi inštitúciami EÚ a sociálnymi partnermi EÚ odôvodňuje dve zasadnutia TSS každý rok. V revízii sa potvrdí prax zasadnutí TSS pred jarným a jesenným zasadnutím Európskej rady. 4. VPLYV NA ROZPOČET Neuplatňuje sa. 5. NEPOVINNÉ PRVKY ARGUMENTY ZA OBMEDZENÚ/MIERNU REVÍZIU Komisia nemá v pláne v tomto štádiu využiť túto revíziu na vykonanie hĺbkovej revízie fungovania TSS. Sociálni partneri vždy považovali schôdzku za privilegované fórum na diskusiu o sociálnych a zamestnaneckých otázkach na najvyššej úrovni pred jarnou a jesennou Európskou radou v prítomnosti hláv štátov alebo predsedov vlád a ministrov pre zamestnanosť a sociálne veci rotujúcich predsedníctiev. Rovnako poskytuje príležitosť pre zástupcov inštitúcií EÚ, ktorí sa zúčastňujú TSS, vypočuť si názory a návrhy obidvoch strán spektra sociálneho dialógu, čo im umožňuje následne tlmočiť tieto názory členom Európskej rady. Komisia uprednostňuje návrh, ktorým sa prispôsobuje súčasné rozhodnutie inštitucionálnym zmenám, ktoré priniesla Lisabonská zmluva, pričom sa v ňom odrážajú pozitívne výsledky nedávnych praktických skúseností s TSS. V záujme zlepšenia technickej kvality textu sa vykonalo aj niekoľko edičných úprav. Týmto sa zabezpečí rýchly revízny proces. 2013/0361 (APP) Návrh ROZHODNUTIE RADY týkajúce sa vrcholnej tripartitnej sociálnej schôdzky pre rast a zamestnanosť RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na článok 352, so zreteľom na návrh Komisie, so zreteľom na súhlas Európskeho parlamentu[1], po postúpení návrhu legislatívneho aktu národným parlamentom, konajúc v súlade s mimoriadnym legislatívnym postupom, keďže: (1) V článku 3 ZEÚ sa stanovuje, že jedným z cieľov Európskej únie je vytvoriť vysoko konkurenčné sociálne trhové hospodárstvo smerujúce k úplnej zamestnanosti a sociálnemu pokroku. (2) Únia musí pri vymedzovaní a uskutočňovaní svojich politík a činností prihliadať na ich sociálnu dimenziu, najmä na požiadavky spojené s podporou vysokej úrovne zamestnanosti, so zárukou primeranej sociálnej ochrany, s bojom proti sociálnemu vylúčeniu a s vysokou úrovňou vzdelávania, odbornej prípravy a ochrany ľudského zdravia v súlade s článkom 9 ZFEÚ. (3) Únia uznáva a podporuje úlohu sociálnych partnerov na jej úrovni a uľahčuje dialóg medzi nimi, pričom rešpektuje ich autonómiu v súlade s článkom 152 ZFEÚ. (4) Na podporu zosúladenia na vysokej úrovni so sociálnymi partnermi EÚ, pokiaľ ide o celkovú stratégiu stanovenú počas Európskej rady v Lisabone 23. a 24. marca 2000, Únia ustanovila vrcholnú tripartitnú sociálnu schôdzku pre rast a zamestnanosť, ktorá sa uznáva v článku 152 ZFEÚ ako neoddeliteľná súčasť sociálneho dialógu na úrovni EÚ. (5) Únia a členské štáty sa zaviazali spolupracovať v rámci integrovanej stratégie (stratégia Európa 2020), ktorej cieľom je posilniť potenciál EÚ, pokiaľ ide o rast a zamestnanosť počas obdobia 2010 – 2020. Jej cieľom je zvýšená koordinácia medzi vnútroštátnymi a európskymi politikami. (6) Únia uznáva potrebu posilniť vlastníctvo a zapojenie sociálnych partnerov v rámci stratégie Európa 2020, aby sa sociálnym partnerom umožnilo aktívne prispievať k dosahovaniu cieľov stratégie. (7) V nariadení 1175/2011 o posilnení dohľadu nad stavmi rozpočtov a o dohľade nad hospodárskymi politikami a ich koordinácii sa zdôrazňuje, že prípade potreby sa v súlade s ustanoveniami ZFEÚ a vnútroštátnymi právnymi a politickými opatreniami v rámci európskeho semestra zapoja v súvislosti s hlavnými politickými otázkami sociálni partneri. (8) Európska rada vo svojich záveroch z 28. júna 2013 uviedla, že sociálny rozmer hospodárskej a menovej únie (ďalej len „HMÚ“) by sa mal posilniť, a v tejto súvislosti vyzdvihla kľúčovú úlohu sociálnych partnerov a sociálneho dialógu. Komisia sa preto vo svojom oznámení (COM(2013) 690) z 2. októbra 2013 o sociálnom rozmere HMÚ zaoberala otázkou podpory sociálneho dialógu na vnútroštátnej úrovni a na úrovni EÚ a oznámila návrh zrevidovať rozhodnutie Rady z roku 2003. (9) Odkedy bola TSS zriadená rozhodnutím Rady z roku 2003, plní svoju kľúčovú úlohu, ktorou je umožňovať zosúladenie na vysokej úrovni. Pozitívne prispela k rozvoju sociálneho dialógu na úrovni EÚ v rámci lisabonskej stratégie v období 2000 – 2010 a v rámci súčasnej stratégie Európa 2020. (10) Úlohy a členstvo v TSS by sa mali prispôsobiť, aby sa zohľadnili inštitucionálne zmeny, ktoré priniesla Lisabonská zmluva, najmä vytvorenie funkcie predsedu Európskej rady, ako sa stanovuje v článku 15 ZEÚ. (11) Týmto rozhodnutím nie sú dotknuté organizácia a fungovanie vnútroštátnych systémov vzťahov medzi zamestnancami a zamestnávateľmi a sociálneho dialógu, PRIJALA TOTO ROZHODNUTIE: Článok 1 Úloha Úlohou TSS je zabezpečovať, v súlade so zmluvou a s náležitým ohľadom na právomoci inštitúcií a orgánov Únie, neustále zosúlaďovanie medzi Radou, Komisiou a sociálnymi partnermi. Umožní sociálnym partnerom na európskej úrovni prispievať v kontexte ich sociálneho dialógu k rôznym zložkám stratégie Únie pre zamestnanosť a rast.. Na tento účel sa TSS opiera o vzostupnú prácu a o diskusie medzi Radou, Komisiou a sociálnymi partnermi v rôznych fórach o hospodárskych a sociálnych veciach a otázkach zamestnanosti zameraných na zosúladenie. Článok 2 Členstvo 1. Schôdzky sa zúčastňujú predseda Európskej rady, predsedníctvo Rady a dve následné predsedníctva, Komisia a sociálni partneri, zastúpení na najvyššej úrovni. Prítomní sú aj ministri z týchto troch predsedníctiev a komisár zodpovedný za zamestnanosť a sociálne veci. V závislosti od programu je možné pozvať aj iných ministrov z týchto troch predsedníctiev a iných komisárov. 2. Zástupcovia sociálnych partnerov sa rozdelia do dvoch rovnako veľkých delegácií, ktoré sa skladajú z 10 zástupcov zamestnancov a 10 zástupcov zamestnávateľov, pričom sa berie do úvahy potreba zabezpečiť vyrovnanú účasť mužov a žien. 3. Každá delegácia sa skladá zo zástupcov európskych organizácií prierezových odvetví priemyslu zastupujúcich buď všeobecné záujmy alebo osobitnejšie záujmy dozorných a riadiacich pracovníkov a malých a stredných podnikov na európskej úrovni. Technickú koordináciu pre delegáciu zamestnancov zabezpečuje Európska konfederácia odborových zväzov (ETUC) a pre delegáciu zamestnávateľov Konfederácia európskych podnikov (BUSINESSEUROPE). ETUC a BUSINESSEUROPE zabezpečia, aby sa v ich príspevkoch brali plne do úvahy názory vyjadrené jednotlivými a sektorovými organizáciami, ak je to vhodné, vrátane zástupcov niektorých z týchto organizácií v ich delegáciách. Článok 3 Príprava 1. Program schôdzky určí spoločne Rada, Komisia a organizácie prierezových odvetví priemyslu zastupujúce zamestnancov a zamestnávateľov zúčastňujúce sa prác na schôdzke. Na tento účel sa uskutočňujú prípravné stretnutia medzi útvarmi Rady, Komisie a so zástupcami z ETUC a BUSINESSEUROPE. 2. O otázkach programu sa diskutuje na zasadnutí Rady zastúpenej členmi pre zamestnanosť, sociálnu politiku, zdravotníctvo a otázky spotrebiteľov. 3. Komisia zabezpečí sekretariát schôdzky. Sekretariát sa postará najmä o včasnú distribúciu dokumentov. Na účely prípravy a organizácie zasadnutí sekretariát schôdzky určí vhodné kontakty z ETUC a BUSINESSEUROPE, ktoré budú zodpovedné za koordináciu svojich príslušných delegácií. Článok 4 Fungovanie 1. Schôdzka sa uskutočňuje minimálne dvakrát ročne. Zasadnutia sa uskutočňujú pred príslušnými jarnými a jesennými zasadnutiami Európskej rady. 2. Schôdzke predsedajú spoločne predseda Európskej rady a predseda Komisie. 3. Zasadnutia počas schôdzky zvolávajú predsedovia spoločne z vlastnej iniciatívy a po konzultácií so sociálnymi partnermi. Článok 5 Informácie Spoloční predsedovia zostavia súhrn diskusií v rámci schôdzky, aby informovali príslušných členov Rady a širokú verejnosť. Článok 6 Zrušenie Týmto sa zrušuje rozhodnutie 2003/174/ES odo dňa nadobudnutia účinnosti tohto nového rozhodnutia. Článok 7 Nadobudnutie účinnosti Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. V Bruseli Za Radu predseda [1] Ú. v. EÚ , , s. .